SMEDEREVO – Fotografija sveštenika koji spava u traktorskoj prikolici pored kovčega sa pokojnikom na putu do seoskog groblja u selu Drugovac kraj Smedereva, izazvala je opštu nevericu na društvenim mrežama. Sve se usijalo kada je ustanovljeno da je fotografija autentična, nastala 11. marta na sahrani jednog meštanina. Sveštenik je bio toliko “pod gasom” da ožalošćeni u povorci nisu imali drugo rešenje nego da ga smeste kraj blaženopočivšeg.







- Pop je bio toliko pijan da je posrtao, i padao po putu do groblja, pa su morali da ga ubace u prikolicu. Usput je pop izgubio kandilo, ali ipak je pokušao da održi opelo, pridržavajući se za spomenik pokojnika. Sa sahrane su ga kući dovezli kombijem,rekao je "Novostima” Darko P. koji je objavio ovu fotografiju na društvenoj mreži "Fejsbuk".





PROČITAJTE I: Sveštenik i veroučitelj "pali" sa 27 kg "skanka": Uhapšen u ženskoj odeći! (FOTO)



Usput je, svedoče meštani, pop izgubio kandilo, ali, ipak je pokušao da održi opelo, pridržavajući se za spomenik pokojnika. Sa sahrane su ga kući dovezli kombijem.

Meštani svedoče da su se navikli na ovakve prizore sa seoskim popom, jer mu nije prvi put da popije koju više dok je na dužnosti.





ČEKA PENZIJU - NAVIKLI smo se na njega. Do sada smo se uglavnom smejali, ali ovo je previše. Nismo se nikome žalili, ali verujte, ljudi su počeli da idu u druga sela i grad da krste decu i da se venčavaju - kažu meštani. Kako su nam rekli Drugovčani, svešteniku je ostalo mesec dana do odlaska u penziju.

Otac Nenad je na službi u selu od pre pet godina, i to po kazni, tvrde seljani. Službovao je pre toga u Kolarima, gde se, kako kažu Drugovčani, već "pokazao".





Tokom službovanja u ovom selu događale su se mučne i bizarne situacije poput ove od pre nekoliko dana, pa su sveštenika izbacivali iz kuće sa slave, čak terali i sa sahrane.





- Kada je trebalo da mi krsti dete toliko je bio pijan da sam zamalo otkazao sve - kaže jedan meštanin.





Naš sagovornik priča da se pre dve godine desila strašna tragedija kada je preminulo dvogodišnje dete. Na sahrani je bio tako pijan i ponašao se nedolično, da ga je rodbina oterala, tvrdi meštanin koji nije želeo da mu pomenemo ime.





Uprkos svemu, Drugovčani izbegavaju da o popu pričaju javno, čak i sada kada je "pukla bruka". Na nesavesno službovanje ovi ljudi nisu se žalili crkvenim organima, makar ne organizovano, i da nije bilo ove fotografije, sve bi ostalo u "drugovačkom" dvorištu.





OGLAS: "TRAKTOR 2.000 EVRA"





SVE je počelo nakon objave na profilu "Svaštarica oglasi" gde je oglašen na prodaju traktor sa mrtvačkim sandukom i "mrtvim" pijanim sveštenikom i to po ceni od 2.000 evra.

"Ljudi, znam da nije za ovu grupu, ali pogledajte ovu sliku, ovo je jedna velika sramota što se nama u selu desilo. Nedelja 11. 3. 2018. Sveštenik Nenad se napio i nije mogao da ide peške da isprati pokojnika, nego su ga ljudi ubacili u prikolicu i vozili do groblja. On je naravno zaspao kao top. A nogu je podigao na stranicu kao da se sunča", napisao je Darko P.